用禁物體書雪
作者：朱翌
朝代：宋

paragraphs: 宵分獵獵風翻幃，平明漫漫雪擁扉。
高妝老樹枝不舉，深壓野麰根漸肥。
削平履迹頃刻盡，吹落楊花從來稀。
饑烏大有在陳厄，循階入戶冷不飛。
我曾倚頼東風暖，驅兒出市典衲衣。
不料玄冥賈餘勇，小窗無地逃寒威。
起來磚爐薦軟火，敢營肉陣張妓圍。
認香尋梅亦不惡，敲冰煮茗寧皆非。
掃除習氣幾時了，忍寒琢句聲益微。
東坡先生六一老，當年格法誰遵依。
不量吾力效跛蹩，從今望炙晴簷暉。